Preben Bang Henriksen (V) er ikke imponeret over det syn, der møder ham, da han besøger familien Nicolajsen i deres hus lidt uden for Løgstør. Familien har i over et år kæmpet en kamp mod deres ejerskifteforsikring. Nu har de inviteret den nordjyske politiker, da de har et ønske om, at han danner sig et indtryk af, hvad det er for en situation, de befinder sig i. Og det varer da heller ikke længe, før familiens situation har gjort indtryk på den garvede politiker. Sommeren igennem har vi på TV2 Nord fortalt flere historier om nordjyske familier, der føler sig ladt i stikken af deres ejerskifteforikring. Blandt andet familien Lindskou i Nibe , der et år efter de har købt deres hus stadig ikke kan bo i det, fordi det inficeret af skimmelsvamp. Men også familien Høy der er overbevist om, at forsikringsselskabet Frida bevidst trækker deres sag i langdrag, så de til sidst ikke har råd til de mange ekstra udgifter, de har fået, fordi de ikke kan bo i deres hjem i Gl. Hasseris i Aalborg. Trækkerne sagerne i langdrag Ejerskifteforsikringen er uden sammenligning den forbrugerforsikring, som får flest klager. Det viser tal fra forsikringsselskabernes ankenævn. Netop derfor mener Henrik Nicolajsen, det er på tide, at den udskældte forsikringstype bliver behandlet på politisk niveau. - Vi som forbrugere får ét indtryk af, hvad vores forsikring dækker. Forsikringen mener selv noget andet, så jeg tænker, der skal gøres et eller andet, så de to ting passer sammen, siger Henrik Nicolajsen fra Løgstør. Husejeren i Løgstør deler samme opfattelse, som de øvrige husejere vi har talt med i løbet af sommeren. Han er slet ikke i tvivl om, at forsikringsselskaberne bevidst trækker sagerne i langdrag i håbet om, at forsikringstagerne til sidst giver op. Han beskriver, hvordan man som lægmand føler sig prisgivet, når forsikringsselskaberne ruller sig ud, og uddyber: - Hvis ikke man har ressourcerne til at hyre en advokat og gå i dybden med det, så er man virkelig dårlig stillet. Preben Bang Henriksen har med sine 43 år som advokat i bagagen mange forhandlinger med forsikringsselskaber bag sig. Han kan personligt godt genkende kritikken. - Om det er tilfældet i denne sag, det kan jeg selvfølgelig ikke afgøre, men jeg har i hvert fald oplevet, at folk er blevet møre, siger Preben Bang Henriksen og fortsætter: Man kører simpelthen død i det og indgår et meget dårligere forlig, end man havde ret til. Trænger til et komplet eftersyn Forsikringsselskabernes interesseorganisation 'Forsikring og Pension' udtrykte i begyndelsen af juni et ønske om, at vilkårene omkring ejerskifteforsikringer bliver ændret. Det ønske tilslutter den nordjyske folketingspolitiker sig efter besøget i Løgstør. - Nu kan jeg jo konstatere ved selvsyn, hvilket mareridt man kan ende i, når man tror ejerskifteforsikringen dækker de fejl og mangler, der måtte være ved et hus, men at de så ikke dækker alligevel, siger Preben Bang Henriksen. Derfor har han allerede bedt om et møde med justitsminister Peter Hummelgaard (S), som han vil opfordre til at lave et grundigt eftersyn af ejerskifteforsikringen. - Forsikringsvilkårene er blevet så indviklede, at der er alt for mange muligheder for, at forsikringsselskaberne kan fortælle kunderne, at  der ikke er dækning. Vilkårene skal gøres langt mere simple, og så vil jeg gerne have, at ministeren går ind og ser på, om der er  enkelte selskaber, som har ekstraordinært mange indsigelser fra forsikringstagerne, siger Preben Bang Henriksen. Han understreger overfor Henrik Nicolajsen, at hans besøg hos dem formentlig ikke kan få indflydelse på deres sag, men at han håber, det kan få betydning for fremtidige sager.

Referat:
Alt for mange skuffede forbrugere - nu vil Preben Bang Henriksen have ændret vilkårene for ejerskifteforsikringer.